b'\n_START_ARTICLE_\nBMW\n_START_SECTION_\nHistoria\n_START_PARAGRAPH_\nYhti\xc3\xb6n alkuper\xc3\xa4 juontuu vuoteen 1913, jolloin baijerilainen Karl Rapp perusti lentokonemoottoripajan M\xc3\xbcncheniin. Pajan nimeksi tuli Rapp Motorenwerke GmbH. Vuonna 1917 yhti\xc3\xb6n nimi muutettiin Bayerische Motoren Werke GmbH:ksi. BMW:n logo on lainannut v\xc3\xa4rityksens\xc3\xa4 Baijerin osavaltion vaakunasta, eik\xc3\xa4 liity mitenk\xc3\xa4\xc3\xa4n lentokoneiden potkureihin, kuten usein miellet\xc3\xa4\xc3\xa4n. Se on s\xc3\xa4ilynyt muuttumattomana alkuvaiheista asti.\n_START_SECTION_\nAutomallit\n_START_PARAGRAPH_\nBMW on perinteisesti ollut Mercedes-Benzin kovin kilpailija. BMW on yksi harvoista j\xc3\xa4ljell\xc3\xa4 olevista automerkeist\xc3\xa4, jotka valmistavat l\xc3\xa4hes ainoastaan takavetoisia automalleja. BMW:t\xc3\xa4 on perinteisesti markkinoitu urheilullisella ajettavuudellaan ja keskikokoista 3-sarjaa pidet\xc3\xa4\xc3\xa4n usein luokkansa mittapuuna ja merkin tunnetuimpana ja myydyimp\xc3\xa4n\xc3\xa4 mallina._NEWLINE_BMW ei k\xc3\xa4yt\xc3\xa4 useimmista muista valmistajista poiketen V6-moottoreita, vaan pitkitt\xc3\xa4isasennettuja kuusisylinterisi\xc3\xa4 rivimoottoreita. BMW valmistaa my\xc3\xb6s kahdeksan-, kymmenen- ja kaksitoistasylinterisi\xc3\xa4 V-moottoreita._NEWLINE_BMW:n t\xc3\xa4ll\xc3\xa4 hetkell\xc3\xa4 valmistamat henkil\xc3\xb6automallisarjat ovat: 1-, 2-, 3-, 4-, 5-, 6-, 7-sarjat, Z4,Z8, X1, X2, X3, X4, X5 ja X6. Lis\xc3\xa4ksi BMW valmistaa vuonna 2001 markkinoille tullutta muista malleista poiketen etuvetoista uutta Mini\xc3\xa4. Mallisarjoissa loppup\xc3\xa4\xc3\xa4te \xe2\x80\x9di\xe2\x80\x9d kertoo kyseess\xc3\xa4 olevan bensiinin ruiskutuksella varustettu malli ja vastaavasti loppup\xc3\xa4\xc3\xa4te \xe2\x80\x9dd\xe2\x80\x9d tarkoittaa dieselmoottorista mallia. Loppup\xc3\xa4\xc3\xa4te \xe2\x80\x9dA\xe2\x80\x9d tarkoittaa useimmissa mallisarjoissa automaattivaihteistoa. 7-sarjassa loppup\xc3\xa4\xc3\xa4te \xe2\x80\x9dL\xe2\x80\x9d tulee saksankielisest\xc3\xa4 sanasta \xe2\x80\x9dlang\xe2\x80\x9d (suom. pitk\xc3\xa4), ja tarkoittaa akseliv\xc3\xa4lin olevan 14\xc2\xa0senttimetri\xc3\xa4 perusmallia pidempi._NEWLINE_Nelivetoisia malleja ovat suurin osa X-sarjalaisista sek\xc3\xa4 er\xc3\xa4\xc3\xa4t 3- ja 5-sarjalaiset jotka tunnistaa mallimerkinn\xc3\xa4n \xe2\x80\x9dX\xe2\x80\x9d-kirjaimesta. Vuosien 2009 ja 2010 aikana BMW siirtyi korvaamaan merkinn\xc3\xa4n \xe2\x80\x9dX\xe2\x80\x9d selke\xc3\xa4mm\xc3\xa4ll\xc3\xa4 \xe2\x80\x9dXdrive\xe2\x80\x9d-merkinn\xc3\xa4ll\xc3\xa4.\n_START_SECTION_\nBMW Motorsport (M)\n_START_PARAGRAPH_\nBMW-automerkkiin on vuosien aikana yhdistetty urheilullisuus. Vuonna 1972 perustettiin BMW M GmbH (BMW Motorsport) hoitamaan yhti\xc3\xb6n kilpa-autotoimintaa. Yritys kehitti BMW:lle moottoreita ja kilpailuista saamiensa kokemuksien perusteella rakensi 455 kappaletta aikansa superautoa BMW M1:t\xc3\xa4, jonka 277 hevosvoiman moottorin BMW M GmbH valmisti. Samaa moottoria k\xc3\xa4ytettiin 286 hevosvoiman tehoisena vuosina 1984\xe2\x80\x931988 BMW M 635 CSI:ss\xc3\xa4 sek\xc3\xa4 5-sarjan E28-korimallin M5-versioissa._NEWLINE_Nyky\xc3\xa4\xc3\xa4n M-tekniikkaa k\xc3\xa4ytet\xc3\xa4\xc3\xa4n sarjatuotantoautoissa mink\xc3\xa4 voi tunnistaa autossa olevasta M-kirjaimesta. Merkki l\xc3\xb6ytyy sek\xc3\xa4 korista ett\xc3\xa4 moottorista. Varsinaisten M-mallien, kuten M2, M3, M4, M5, M6, sek\xc3\xa4 Z3- ja Z4 M Coup\xc3\xa9 ja M Roadster, lis\xc3\xa4ksi tavallisiin BMW-autoihin on saatavilla BMW Motorsportin lis\xc3\xa4varusteita ja n\xc3\xa4iden olemassaoloa on usein merkitty autoyksil\xc3\xb6iss\xc3\xa4 M-kirjaimella. N\xc3\xa4m\xc3\xa4 eiv\xc3\xa4t kuitenkaan ole varsinaisia M-malleja.'